BEC เปิดมิติใหม่! ส่งละคร “ร้อยเล่ห์มารยา” ขึ้นสตรีมมิ่ง ชมพร้อมกัน 8 ประเทศ
BEC เปิดมิติใหม่! ส่งละคร “ร้อยเล่ห์มารยา” ขึ้นสตรีมมิ่ง ชมพร้อมกัน 8 ประเทศ
29 ก.ย. 2563

บริษัท บีอีซี เวิลด์ จำกัด (มหาชน) หรือ BEC เปิดเผยว่า ช่อง 3 ประกาศการนำละคร เรื่อง “ร้อยเล่ห์มารยา” ขึ้นสตรีมมิ่งออนไลน์ออกอากาศแบบคู่ขนานในตลาดละครต่างประเทศ 8 ประเทศ และยังมีการแปลเป็นภาษาท้องถิ่นเพื่อผู้ชมในแต่ละประเทศถึง 6 ภาษา ถือเป็นปรากฎการณ์ครั้งสำคัญของละครช่อง 3 ที่ละครจะได้ออกอากาศพร้อมกันทั้งในประเทศและต่างประเทศเป็นจำนวนมากที่สุด
โดยช่อง 3 บรรลุข้อตกลงร่วมกับ 5 พันธมิตรแพลตฟอร์มรายใหญ่ เพื่อนำละคร “ร้อยเล่ห์มารยา” ไปออกอากาศแบบสตรีมมิ่งออนไลน์ พร้อมกับการออกอากาศในประเทศไทย โดยพันธมิตรทั้ง 5 แพลตฟอร์ม ได้แก่ Tencent Video, Youku และ iQIYI ที่สามารถรับชมได้ถึง 3 แพลตฟอร์มใหญ่ของประเทศจีน ครอบคลุมฐานผู้ชมชาวจีนที่มีอยู่ถึง 1,400 ล้านคน
โดยมีการพากย์และบรรยายเป็นภาษาจีน ตามมาด้วยแพลตฟอร์ม WeTV ในเครือ เทนเซ็นต์ (ประเทศไทย) แพลตฟอร์มวีดีโอสตรีมมิ่งชั้นนำของเมืองไทยที่สามารถเข้าถึงกลุ่มผู้ชมเป็นจำนวนมากถึง 4 พื้นที่บริการทั้ง อินโดนีเซีย, อินเดีย, จีน(ไต้หวัน), และ เวียดนาม โดยจะมีการพากย์และบรรยายเป็นภาษา บาฮาซาอินโดนีเซีย, ฮินดี, จีน, และเวียดนาม และอีกพันธมิตรที่สำคัญคือ dimsum ซึ่งเป็นแพลตฟอร์มที่สามารถรับชมได้ใน มาเลเซีย, สิงคโปร์, และ บรูไน โดยจะมีคำบรรยายเป็นภาษาจีน, อังกฤษ, และ บาฮาซามาเลเซีย โดยจะเริ่มออกอากาศในวันจันทร์ที่ 5 ตุลาคม 2563
ทั้งนี้ การขึ้นสตรีมมิ่งในหลายแพลตฟอร์มชั้นนำครั้งนี้ ทำให้ละครเรื่อง “ร้อยเล่ห์มารยา” กลายเป็นละครเรื่องแรกของช่อง 3 ที่ได้สร้างปรากฏการณ์การออกอากาศในรูปแบบคู่ขนานพร้อมกับต่างประเทศมากที่สุด ตอบโจทย์ความเป็นผู้นำคอนเทนต์ละครจากประเทศไทยทั้งในด้านคุณภาพ และความนิยม อีกทั้งยังเป็นการขยายฐานผู้ชมละครไทยให้เพิ่มขึ้นในอีกหลายประเทศ ทำให้ละครช่อง 3 ให้เป็นที่รู้จักในวงกว้างในตลาดเอเชีย และจะเพิ่มโอกาสในการขยายตลาดไปประเทศอื่นๆ ต่อไป
สำหรับละครเรื่อง “ร้อยเล่ห์มารยา” เป็นผลงานการผลิตของ บริษัท เมกเกอร์ เจ กรุ๊ป จํากัด โดยผู้จัด นก-จริยา แอนโฟเน นำแสดงโดย พระ-นางคู่ขวัญ “โป๊ป-ธนวรรธน์ วรรธนะภูติ” และ “เบลล่า-ราณี แคมเปน” สองนักแสดงที่กำลังมีกระแสความนิยมสูงและมีการถูกพูดถึงมากที่สุดในทุกช่องทางบนสื่อออนไลน์ของประเทศไทย ร่วมด้วยนักแสดงมากฝีมืออีกหลายท่าน อาทิ หลุยส์ สก๊อต, วาวา-ณิชชา โชคประจักษ์ชัด, เพ็ชร-ฐกฤต ตวันพงค์, บัว-นลินทิพย์ สกุลอ่องอำไพ และ แจ็คกี้-ชาเคอลีน มึ้นช์ และ บ้าน-ณคุณ โรจนัย ฯลฯ
ทั้งนี้ ติดตามละคร “ร้อยเล่ห์มารยา” ตอนแรกในวันจันทร์ที่ 5 ตุลาคม 2563 ออกอากาศทุกวันจันทร์-อังคาร เวลา 20.23 น. ทางช่อง 3 กด 33 และแอปพลิเคชั่น Ch3 +








